“ปลาสลิดดอนนา” อาชีพทางเลือกสร้างรายได้
ปลาสลิดดอนนา ได้ขึ้นชื่อว่าเป็นปลาพระราชทาน ที่ทางศูนย์วิจัยและพัฒนาการเพาะเลี้ยงสัตว์น้ำจืดปัตตานี รวมถึงเกษตรและสหกรณ์ ได้เข้าไปส่งเสริมให้เกษตรกรมีอาชีพที่ยั่งยืน สามารถผลิตได้อย่างครบวงจร ทั้งการเพาะพันธุ์ การแปรรูปและการตลาด จนปัจจุบันได้กลายมาเป็นกลุ่มเลี้ยงปลาสลิดดอนนาบ้านนาเกตุ อาชีพรูปแบบใหม่และยังเป็นอัตลักษณ์ แบรนด์สินค้าที่ขึ้นชื่อของดี จังหวัดปัตตานีเกษตรกรต้นแบบเลี้ยงปลาสลิดดอนนา นายเจริญ ทองปล้องโต บอกว่า ได้เริ่มเลี้ยง จากตอนแรกที่มีร่องสวน 2 ข้าง เพื่อใช้รดน้ำต้นไม้ หลังจากศูนย์ประสานงานจุฬาภรณพัฒนา 6 มาส่งเสริมให้เลี้ยงปลาสลิดดอนนาดู เริ่มแรก โดยได้สนับสนุนพันธุ์ปลา อาหาร เลี้ยงมาตั้งแต่ปี 2559 ได้ผลตามลำดับ จนมีบ่อต้นแบบ  พื้นที่ 1 งาน 4 บ่อ ปัจจุบันเลี้ยงมาได้ 4 รุ่นแล้ว ปี 2561 ได้ผลผลิตปลา 317 กก. ปี 2562 รุ่น 2  ได้ 672 กก.  รุ่น 3 ได้ 730 กก. และที่กำลังเลี้ยงรุ่น 4 คาดว่าจะได้ผลผลิตใกล้เคียงกัน  เราได้จัดตั้งเป็นกลุ่มแปลงใหญ่ มีสมาชิก 32 คน ทุกคนมีบ่อเลี้ยงปลาหมด ทำอย่างถูกสุขลักษณะ ได้รับ GAP มาตรฐานอาหารปลอดภัย เพื่อให้เป็นหลักประกันกับผู้บริโภค ส่วนตลาดก็จะส่งให้ทาง รพ.ปัตตานี เมืองปัตตานี มีลูกค้าต่างจังหวัด สั่งซื้อมาอย่างต่อเนื่อง ซึ่งในกลุ่มก็จะแบ่งส่ง กระจายผลผลิตออกสู่ตลาด รวมถึงส่งออกต่างประเทศ บางส่วน ได้รับการตอบรับเป็นอย่างดี ปัจจุบันผลผลิต ยังมีไม่เพียงพอกับความต้องการของตลาด ตลาดมีมากกว่าผลผลิตสำหรับจุดเด่นของปลาสลิดดอนนา เป็นปลาที่ชื่อแปลกชื่อใหม่ เอกลักษณ์ของปัตตานี ผลิตจากปลาสด ไม่วางขายในท้องตลาด ออเดอร์มาก็ส่ง ส่วนรสชาติ ไม่เค็ม ไม่จืด สดอร่อย ผู้สูงอายุจะทานกันมาก จนกลายเป็นอาหารสุขภาพที่ได้รับความนิยม สำหรับผู้ที่สนใจก็สามารถสั่งซื้อปลาสลิดดอนนา  ได้ที่ Facebook ปลาสลิดดอนนา คุณแม่สาคร ของดีเมืองปัตตานี หรือที่กลุ่มเกษตรแปลงใหญ่ 72/1 ตำบลนาเกต อำเภอโคกโพธิ์ จังหวัดปัตตานีนายฉลาด แก้วขาว เกษตรและสหกรณ์ จังหวัดปัตตานี เผยว่า กลุ่มเลี้ยงปลาสลิดดอนนา  เป็นเกษตรเชิงอัตลักษณ์พื้นที่ ซึ่งทางเราได้เข้ามาส่งเสริม การเลี้ยงปลาสลิด สินค้าแห่งอัตลักษณ์ เพื่อให้มีมูลค่าสูงตลอดห่วงโซ่ คุณภาพ เริ่มต้นด้วยการพัฒนาเกษตรกร การแปรรูป สู่การตลาด มีตลาดที่ชัดเจน มีการพัฒนาตามลำดับขั้นตอน จนเป็นแปลงใหญ่ โดยมีส่วนราชการบูรณาการช่วยเหลือ ตอนนี้ ตลาดมีความต้องการมากผลผลิตไม่เพียงพอ ซึ่งขณะนี้กำลังเร่งเพิ่มเกษตรกรผู้เพาะเลี้ยงให้มากขึ้น โดยจะกระจายไปยังพื้นที่นราธิวาส รวมถึงยะลา เพื่อมาเป็นฐานการผลิตเลี้ยงปลาสลิดดอนนาให้มากขึ้น ส่วนปัญหาโควิด ที่ผ่านมานั้น ไม่กระทบกับทางด้านการตลาดของปลาสลิดดอนนา